als_Latn dik_Latn sag_Latn
INTERVISTË- Klea Huta, përveçse një bukuroshe e talentuar, është dhe një ndër tifozet më të zjarrta të ekipit të Partizanit.
E rritur në një familje dhe lagje “guerrils”-ash nuk ka mundur t’i shpëtojë traditës së gjenit. Aktorja dhe moderatorja e “Gjeniut të Vogël” rrëfen lidhjen me klubin e të kuqve.
Klea është kthyer në një “hajmali” për “demat e kuq”, pasi në derbin e fundit që ajo ndoqi në stadium, Partizani triumfoi ndaj Tiranës 2-0.
Klea, pse jeni tifoze e Partizanit?
E kam trashëguar nga gjyshi im, i cili ka qenë një tifoz i flaktë i Partizanit. Edhe unë e kam ruajtur këtë traditë, duke qenë se jam rritur në një lagje “guerrils”-ash, ose siç quhet ndryshe Lapraka “Foleja e tifozëve të Partizanit”.
Keni ndonjë mikeshë tifoze të Partizanit?
Po, kam. Xhesika Trola është e vetmja mike me të cilën diskutoj për Partizanin, për futbollin. Ajo është më e lidhur me këtë sport, pasi ka prezantuar një emision televiziv “Brazil 2014″.
E keni ndjekur më parë në stadium?
Më parë, të jem e sinqertë, nuk kam pasur mundësi ta ndjek në stadium për shkak të angazhimeve të shumta që kam pasur e vazhdoj të kem. Por, hera e parë që m’u dha rasti, bleva biletën dhe pashë derbin e 8 dhjetorit në “Qemal Stafa”. Isha me motrën, Xhesikën dhe disa miq. Ishte një emocion i veçantë, pasi shijuam dhe fitoren 2-0.
E keni blerë biletën për nesër?
Sigurisht. Dhe do të jem si një ultrase. Uroj t’u sjell fat, si herën e fundit, që i mposhtëm bardheblutë.
Besoni te fitorja?
Uroj të fitojmë. Është një ndeshje me plot emocione, e vështirë, që nuk na lejon ta nënvlerësojmë kundërshtarin. Por, unë besoj se do t’ia dalim me sukses. Vetëm në rast se fati nuk është me ne…
Si e parashikoni rezultatin?
1-2 për Partizanin. (qesh)
Cilin nga futbollistët e Partizanit vlerësoni më shumë?
Pa dashur të nënvlerësoj asnjërin për profesionalizmin dhe lojën që bëjnë, veçoj Alban Hoxhën. Nuk e di, por kam një bindje që ai do ta shpëtojë Partizanin sot, do të spikasë më shumë në atë sfidë.
Përgatiti: Eva Marku
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn cjk_Latn